

**Αθήνα, 16 Ιουλίου 2025**

**ΕΡΩΤΗΣΗ**

**Προς τον Υπουργό Δικαιοσύνης**

**Θέμα: «Χωρίς σχεδιασμό η απότομη αναστολή της ιατροδικαστικής υπηρεσίας Πατρών».**

Μετά τις τελευταίες εξελίξεις σε γνωστή υπόθεση που ήρθε στο φως της δημοσιότητας ο Υπουργός Δικαιοσύνης αποφάσισε να αναστείλει την λειτουργία της ιατροδικαστικής υπηρεσίας Πατρών και παράλληλα διατάχθηκε από τον προϊστάμενο της Εισαγγελίας Εφετών Πατρών εισαγγελική έρευνα στους ιατροδικαστές της συγκεκριμένης υπηρεσίας.

Ορθώς οι εισαγγελικές αρχές και το Υπουργείο Δικαιοσύνης προχωρούν σε έρευνα για τις ενδεχόμενες ευθύνες ιατροδικαστών όμως η αναστολή της ιατροδικαστικής υπηρεσίας έχει δημιουργήσει τεράστια προβλήματα σε προσωπικό και πολίτες.

Η ιατροδικαστική υπηρεσία Πατρών εξυπηρετεί όλη την περιοχή της Δυτικής Ελλάδας (μια έκταση από την Ηλεία και την Αχαΐα μέχρι την Αιτωλοακαρνανία) και η ξαφνική αναστολή της χωρίς σχεδιασμό και εναλλακτικές λύσεις δημιουργεί τεράστια αναστάτωση αφού προσωπικό αλλά και πολίτες που θα έχουν ανάγκη ιατροδικαστικών υπηρεσιών θα πρέπει να μεταφέρονται στην Κόρινθο.

Οι συνθήκες της ιατροδικαστικής υπηρεσίας ήταν ήδη σε δυσχερή κατάσταση αφού υπήρχε μόνο ένας ενεργός ιατροδικαστής με αποτέλεσμα να δημιουργούνται τεράστιες καθυστερήσεις στην διενέργεια νεκροτομών.

Το αποτέλεσμα όλων αυτών των δυσλειτουργιών είναι να δημιουργείται ταλαιπωρία στους συγγενείς των θανόντων αλλά και των υπαλλήλων που θα πρέπει να μετακινούνται πολλά χιλιόμετρα μακριά από τον τόπο διαμονής τους.

Θα πρέπει άμεσα να στελεχωθεί με επαρκές προσωπικό η ιατροδικαστική υπηρεσία Πατρών, να ελεγχθούν οι παλιότερες υποθέσεις με ταχύτητα και να επαναξεκινήσει άμεσα η λειτουργία της στην Πάτρα.

Επιπλέον, η μεταφορά της ευθύνης πιστοποίησης θανάτου στους νοσοκομειακούς γιατρούς δημιουργεί επιπλέον προβλήματα διότι δεν έχουν την επαρκή εκπαίδευση για να διενεργούν κάτι τέτοιο.

Κατόπιν τούτων,

**Ερωτάται ο κ. Υπουργός:**

1. **Θα προχωρήσει άμεσα στην επαρκή στελέχωση και στην επαναλειτουργία της ιατροδικαστικής υπηρεσίας Πατρών ώστε να αποφευχθούν οι μεταφορές πολιτών και εργαζομένων στην Κόρινθο;**

**Οι ερωτώντες Βουλευτές**

**Ζαμπάρας Μιλτιάδης (Μίλτος)**

**Παπαηλιού Γιώργος**